**НАЦРТ**

**ОПШТИНСКА УПРАВА ОПШТИНЕ КНИЋ,** на основу чл. 20. став 1. тачка 1. и чл. 52. став 1. тачка 1. Закона о локалној самоуправи („Сл.гласник РС“,бр. 129/07, 83/14-др. закон,101/16-др. закон и 47/18) и чл. 69. став 1. тачка 1. Статута општине Кнић („Сл.гласник општине Кнић“ ,бр. 1/19) а у складу са чл. 2. Одлуке о приступању промени Статута општине Кнић („Службени гласник општине Кнић“, бр.7/21)

***П р е д л а ж е***

**ОПШТИНСКОМ ВЕЋУ ОПШТИНЕ КНИЋ**, да на седници од \_\_\_\_2021. године, на основу чл. 46. став 1. тачка 1. Закона о локалној самоуправи („Сл. гласник РС“ бр. 129/07, 83/14-др. закон, 101/16-др. закон и 47/18), чл. 58. став 1. тачка 1. Статута општине Кнић („Сл.гласник општине Кнић“, бр. 1/19) донесе

***З а к љ у ч а к***

**ПРЕДЛАЖЕ СЕ СКУПШТИНИ ОПШТИНЕ КНИЋ,** да на седници од \_\_\_2021. године, на основу члана 32. став 1. тачка 1. Закона о локалној самоуправи („Сл. гласник РС“ бр. 129/07, 83/14-др. закон, 101/16-др. закон и 47/18), чл. 37. став 1. тачка 1. и чл.130. Статута општине Кнић („Службени гласник општине Кнић“, бр. 1/19), чл.151. став 1. Пословника о раду Скупштине општине Кнић („Службени гласник општине Кнић“, бр. 4/19), донесе

**ОДЛУКУ О ДОПУНАМА**

**СТАТУТА ОПШТИНЕ КНИЋ**

**Члан 1.**

У Статуту општине Кнић („Службени гласник општине Кнић“, бр.1/2019), у члану 37. после тачке 6) додаје се нова тачка 6а) која гласи: „6а) бира и разрешава локалног омбудсмана“.

**Члан 2.**

После члана 124. додају се нови наслови и нови чланови 124а-124ж, који гласе:

„**Локални омбудсман**

Члан 124а

У Општини се може установити локални омбудсман.

Локални омбудсман независно и самостално штити права грађана од повреда учињених од стране Општинске управе као и установа, органа и организација који врше јавна овлашћења, а чији оснивач је Општина; контролише рад Општинске управе и штити право грађана на локалну самоуправу, ако је реч о повреди општих аката Општине.

Локални омбудсман може имати једног или више заменика. На предлог локалног омбудсмана Скупштина општине одлучује о установљењу, о броју заменика и подручју њиховог рада, као и о избору заменика.

**Самосталност и независност**

Члан 124б

Локални омбудсман поступа и делује на основу и у оквиру Устава, закона, потврђених међународних уговора и општеприхваћених правила међународног права као и статута Општине. У свом деловању локални омбудсман се руководи принципима законитости, непристрасности, независности и правичности. Одлуком Скупштине општине ближе се уређују начин обраћања локалном омбудсману и правила поступања и рада локалног омбудсмана.

**Поступање локалног омбудсмана**

Члан 124в

О појавама незаконитог и неправилног рада Општинске управе и јавних служби које врше јавна овлашћења, а чији је оснивач Општина, којима се крше права или интереси грађана, локални омбудсман упозорава ове органе и службе, упућује им критике, даје препоруке за рад, иницира покретање поступака за отклањање повреда права и о томе обавештава јавност.

У домену заштите људских и мањинских права, локални омбудсман:

1) прати остваривање људских и мањинских права и даје препоруке за унапређење остваривања људских и мањинских права;

2) прикупља информације о примени закона и других прописа из области људских права и права на локалну самоуправу;

3) саставља годишњи извештај о остваривању људских и мањинских права;

4) обавештава ширу јавност о кршењу људских и мањинских права;

5) прима и испитује представке које се односе на повреду људских и мањинских права;

6) посредује у мирном решавању спорова везаних за кршење људских права;

7) иницира покретање одговарајућих поступака пред надлежним органима у случају кршења људских права;

8) организује и учествује у организовању стручних састанака, саветовања и кампања информисања јавности о питањима значајним за остваривање људских и мањинских права;

9) иницира и подстиче образовање о људским и мањинским правима;

10)обавља и друге послове утврђене законом, статутом и одлуком Скупштине општине.

У обављању својих надлежности локални омбудсман сарађује са локалним омбудсманима у другим јединицама локалне самоуправе, као и са Заштитником грађана у Републици.

**Избор локалног омбудсмана**

Члан 124г

Локалног омбудсмана бира и разрешава Скупштина општине већином од укупног броја одборника.

Предлог за избор локалног омбудсмана подноси одборничка група, најмање једна трећина одборника или радно тело Скупштине општине које обавља послове у вези са кадровским питањима.

Локални омбудсман се бира на период од пет година и може поново бити биран.

За локалног омбудсмана може бити бирано лице које, поред општих услова за стицање бирачког права (држављанство, пунолетство, пословна способност, пребивалиште на подручју Општине), има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, има најмање пет година радног искуства у струци, професионално искуство на пословима у области заштите људских и мањинских права, ужива морални интегритет и није кривично осуђивано нити се против њега води кривични поступак.

Локални омбудсман не може бити члан политичке странке и не може обављати ниједну јавну функцију нити било коју професионалну делатност.

**Разрешење локалног омбудсмана**

Члан 124д

Локални омбудсман се разрешава дужности пре истека мандата ако буде осуђен за кривично дело на казну затвора, ако не обавља послове из своје надлежности на стручан, непристрасан, независан и савестан начин или се налази на положајима (функцијама), односно обавља послове који су неспојиви са положајем локалног омбудсмана.

Образложени предлог за разрешење локалног омбудсмана може поднети одборничка група или најмање једна трећина одборника.

О разрешењу локалног омбудсмана одлучује Скупштина општине већином од укупног броја одборника.

На разрешење заменика локалног омбудсмана сходно се примењују одредбе о разрешењу локалног омбудсмана.

**Подношење извештаја Скупштини општине**

Члан 124ђ

Локални омбудсман доставља годишњи извештај Скупштини општине.

Ако процени да је то потребно због разматрања одређених питања, локални омбудсман може Скупштини општини достављати и ванредне извештаје.

Скупштина општине разматра извештаје локалног омбудсмана на првој наредној седници.

**Право присуствовања седницама Скупштине општине и њених радних тела**

Члан 124е

Локални омбудсман има право да присуствује седницама Скупштине општине и радних тела Скупштине општине, као и да учествује у расправи када се разматра извештај о раду Општинске управе, односно расправља о питањима из његове надлежности.

**Средства за рад локалног омбудсмана**

Члан 124ж.

Средства за рад локалног омбудсмана обезбеђују се у буџету Општине, а могу се обезбеђивати и из других извора, у складу са законом.“

**Члан 3.**

Ова Одлука ступа на снагу осмог дана од дана објављивања у „Службеном гласнику општине Кнић“.

**Број:110-612/2021-01 НАЧЕЛНИК УПРАВЕ**

**У Книћу**:**14.04.2021. године Марина Петровић с.р.**

**О б р а з л о ж е њ е**

Правни основ за доношење ове Одлуке садржан је у одредбама чл. 32. став 1. тачка 1. Закона о локалној самоуправи („Сл. гласник РС“ бр. 129/07, 83/14-др. закон, 101/16-др. закон и 47/18) и чл. 37. став 1. тачка 1. Статута општине Кнић („Службени гласник општине Кнић“, бр. 1/19), којима је прописано да Скупштина општине у складу са законом доноси статут општине и пословник општине. Чланом 130. Статута општине Кнић прописано је да иницијативу за доношење или промену Статута општине може поднети најмање 5% грађана са бирачким правом на територији Општине, трећина одборника, председник Општине и надлежно радно тело Скупштине општине. О иницијативи Скупштина одлучује већином гласова од укупног броја одборника. Ако Скупштина општине одлучи да прихвати иницијативу, односно да се приступи доношењу или промени Статута општине, истим актом одређује рок за израду нацрта Статута, односно одлуке о промени Статута општине и рок за достављање предлога Статута. Скупштина може одредити да се израда предлога нацрта повери Комисији при чему ће одредити састав комисије, водећи рачуна да Комисија буде састављена од стручних лица или пак да се израда предлога нацрта повери Општинској управи. Нацрт статута, односно одлуке о промени статута утврђује Општинско веће већином гласова од укупног броја чланова Општинског већа. О нацрту Статута, односно одлуке о промени Статута спроводи се јавна расправа на начин и у року који одреди Општинско веће, водећи рачуна о року који је Скупштина одредила за достављање предлога. Општинско веће, након спроведене јавне расправе, утврђује предлог Статута, односно одлуке о промени Статута, већином гласова од укупног броја чланова Општинског већа. Скупштина ће предлог Статута или Одлуке о промени Статута доставити Министарству надлежном за локалну самоуправу ради прибављања мишљења о усклађености са Законом. Уколико се Министарство у року од 30 дана од пријема предлога Статута не изјасни сматраће се да је дало позитивно мишљење. Скупштина општине усваја Статут, односно одлуку о промени Статута већином гласова од укупног броја одборника.

Скупштина општине Кнић на седници од 02.04.2021. године донела је Одлуку о приступању промени Статута којом је прихватила иницијативу председника општине за промену Статута општине Кнић у смислу уношење одредби о локалном омбудсману у садржину Статута. Истом Одлуком Скупштина општине је израду нацрта Одлуке о промени Статута поверила Општинској управи општине Кнић и одредила рок од 15 дана од дана ступања на снагу наведене Одлуке да нацрт Одлуке о промени Статута достави Општинском већу општине Кнић.